Angelique jaag sukses na deur haar passie te volgAngelique Van Rooyen Angelique van Rooyen van Hoërskool Overkruin het skoonskip gemaak met onderskeidings in al agt haar vakke: Afrikaans, Engels, wiskunde, lewensoriëntering, fisiese wetenskappe, rekeningkunde, besigheidstudies en rekenaartoepassingstegnologie. Hierdie ster van Sinoville is haar ma, Monika, se enigste dogter. Angelique beplan ŉ vakansie in Phuket, Thailand, voordat sy BSc Aktuariële Wetenskappe gaan aandurf. Dis haar droom om ŉ aktuaris te word. Sy erken sy is die kompeterendste persoon wat jy sal teëkom en dit is tegelyk die rede agter haar ambisie. Sy glo ŉ mens moet gedrewe wees en jou passie volg, want dit sal uiteindelik na sukses lei. Hierdie slimkop is lief vir die natuur en is ŉ vegetariër. Sy stel baie belang in modes en styl. In haar vrye tyd beoefen sy graag fisieke aktiwiteite soos joga en ŉ oefensessie in die gimnasium. Sy was deel van die VLR en is verlede jaar aangewys as junior dux-leerling. Sy is ook trots op verskeie vakpryse. Sy was lid van die Magaliesberg-kinderkoor. Haar rolmodel is Rupi Kaur, die digter wat daarna streef om ander vroue te inspireer deur haar persoonlike ervarings. Angelique se dryfveer is om deursettingsvermoë te hê, hard te werk en ŉ passie te hê vir haar studies.